**Patientkontakt A: Møde for Koordinerende Indsatsplan (KIP) – dobbeltdiagnose**

|  |  |
| --- | --- |
| Starttilstand | Patienten er en 44 årig kvinde, der bor i et kommunalt døgndækket Botilbud. Hun er tilkendt førtidspension.  Patienten lider af paranoid skizofreni og er tidligere blevet behandlet med Clozapin. Patienten fremstår, til trods for behandling med Clozapin, svært psykotisk det meste af tiden.  Patienten er tilknyttet Ambulatorium for Psykoser i Psykiatrien.  Patientens medicin administreres af **Botilbuddet.**  Pga. fald i de hvid blodlegemer er behandling forsøgt til anden form for antipsykotikum.  Efter seponering af Clozapin, fremstår Patienten tiltagende psykotisk og forpint. Kontaktperson i Botilbuddet har desuden observeret, at Patienten indkøber meget alkohol og ofte fremstår beruset. Patienten afviser at have et misbrug.  Patientens tilstand forværres efterfølgende med behov for indlæggelse til følge.  Under indlæggelsen vurderes det, at Patientens behandling med Clozapin bør genoptages på vital indikation.  Det vurderes ligeledes, at Patienten har udviklet et alkoholmisbrug, som hun har behov for hjælp og støtte til at ophøre med. Patienten er selv motiveret for dette.  Da hvid blodlegemer har tendens til at være lavere end anbefalet, og hun har udviklet et alkoholmisbrug, vurderes det derfor nødvendigt med et tæt samarbejde mellem Botilbud, Psykiatri og Hæmatologisk Afdeling.  Der inviteres til møde i Psykiatrien med det formål at lave en koordinerende indsatsplan. Patienten har givet samtykke til dette. |
| Hændelse | Deltagere:   * Patienten * Afdelingslæge fra Ambulatorium for Psykoser * Sygeplejerske fra Ambulatorium for Psykoser * Socialrådgiver fra Psykiatrien * Afdelingslæge fra Sengeafdeling i Psykiatrien * Sygeplejersker fra Sengeafdeling i Psykiatrien * Medarbejder fra Psykiatrisk Skade/Modtagelse * Ledende overlæge fra Hæmatologisk Ambulatorium * Leder Fra Botilbud * Kontaktperson fra Botilbud * Egen læge   Mødeleder: Socialrådgiver fra Psykiatrien  Koordinator: Sygeplejerske fra Ambulatorium for Psykoser.  Kontaktperson efter udskrivelse: Afdelingslæge fra Ambulatorium for Psykoser.  Referent: Socialrådgiver fra Psykiatrien.  **1. Præsentation**  Mødet indledes med en runde, hvor hver deltager fortæller om deres indsats i forhold til Patienten. Deltagerne præsenterer kun de informationer, der har betydning for den fremadrettede koordinerende indsats for Patienten.  **Baggrund og formål**  Det vurderes, at Patientens største udfordringer aktuelt er, at hendes hvide blodlegemer har tendens til at være lavere end anbefalet. Dernæst har hun udviklet et alkoholmisbrug. Det vurderes derfor, at det er nødvendigt med et tæt samarbejde mellem Botilbud, Psykiatri og Hæmatologisk Afdeling.  Pga. Patientens skrøbelighed vurderes det ligeledes, at det er nødvendigt med en hurtig og fleksibel indlæggelsesprocedure.  **Aktuel status**  Patienten er genopstartet med behandling af Clozapin og profiterer af dette. Patienten er i perioder medicinvægrende, personalet administrer medicinen.  Patienten er motiveret for at reducere alkoholmisbrug. Det vurderes, at der er behov for støttende samtaler og eventuelt behandling med Antabus, såfremt behandling med Clozapin ikke skønnes effektivt nok ift reduktion eller ophør med misbruget.  *Ved behov for indlæggelse:* Pga Patientens skrøbelighed vurderes det uhensigtsmæssigt, at Patienten skal vurderes i Psykiatrisk Skade/Modtagelse. Hun bør heller ikke overføres til åbent sengeafsnit i Psykiatrien. Indlæggelse bør kun ske på lukket Psykiatrisk Sengeafsnit.  Vurdering vedrørende indlæggelse sker ved henvendelse til afdelingslæge i Ambulatorium for Psykoser. Der henvises til den koordinerende indsatsplan.  *I forhold til behandling med Clozapin:*  Clozapin må kun seponeres eller pauseres på vital indikation. Stillingtagen bør være i samarbejde med Hæmatologisk speciallæge, da der er dispenseret fra vanlige retningslinjer for behandling med Clozapin.  Ved utilsigtet pausering med Clozapin i under 48 timer, kan vanlig dosis genoptages. Ved utilsigtet pausering med Clozapin i over 48 timer, skal Afdelingslæge fra Ambulatorium for Psykoser kontaktes, for stillingtagen til fremadrettet behandling, herunder indlæggelse.  Patienten skal have taget blodprøver og EKG 1 gang om måneden. Patienten er ikke i stand til at komme ud af botilbuddet. Personalet i Botilbud bestiller blodprøver og EKG ved egen læge, og efterfølgende kalenderaftale kan ses af Patienten på Sundhed.dk og relevante behandlere i eget fagsystem. Egen læge rekvirerer mobil-lab til Botilbuddet. Der skal være personale til stede, når Patienten får taget blodprøver og EKG. Dette for at støtte Patienten.  Pga behandling med Clozapin, får Patienten fald i de hvide blodlegemer. Der er derfor risiko for svækkelse af immunforsvar og følsomhed overfor egne bakterier med betændelsestilstand eller sepsis til følge.  For at forebygge fald i de hvide blodlegemer, behandles patienten med Injektion Accofil, der stimulerer dannelsen af hvide blodlegemer. Dosis justeres i samarbejde med Overlæge fra Hæmatologisk ambulatorium.  Hvis Patienten virker mere træt end vanligt eller der er mistanke om feber/infektion, skal personale i Botilbud måle hendes temperatur.  Hvis Patienten får feber, skal hun indlægges på Hæmatologisk sengeafsnit. Personale i Botilbud kontakter egen læge eller lægevagt for foranstaltning af indlæggelse. Der henvises til Behandlingsplan.  I tilfælde af indlæggelse på Hæmatologisk afdeling, kan Patienten have behov for støtte af personale fra lukket sengeafdeling i Psykiatrien.  For at forebygge medicinsvigt, skal personale i Botilbud se medicinen indtaget.  *I forhold til alkoholmisbrug:*  Da Patienten profiterer af kendte relationer, aftales det, at Patienten i første ombæring modtager støtte og hjælp til reducering og/eller ophør af misbrug fra vanlig Sygeplejerske fra Ambulatorium for Psykoser. Dette i form af samtaler hver 14. dag.  Indledningsvist bør samtaler foregå i Patientens hjem. Der arbejdes henimod, at patienten igen vil kunne komme til samtaler i Ambulatoriet for Psykoser.  Hvis Patienten ikke synes at reducere misbrug af alkohol, skal det overvejes om Patienten skal tilbydes Antabusbehandling. Afdelingslæge fra Ambulatorium for Psykoser tager stilling til dette.  Personale i Botilbud understøtter processen med at reducere indtag af alkohol i dagligdagen. Personale fra Botilbud deltager så vidt muligt i samtaler med Patienten og Sygeplejerske fra Ambulatorium for Psykoser.  Patienten er selv motiveret for at reducere eller ophøre med misbrug. |
| Sluttilstand | **Første aftale med Patienten:**  Ift misbrugsbehandling: 14 dage efter udskrivelse.  Opfølgning på KIP:  3 mdr. efter udskrivelse: Sted: Botilbud. Deltagere: Patienten, Personale fra Botilbud og Sygeplejerske fra Ambulatorium for Psykoser.  Koordinationsteam:  Sygehus:   * Ambulatorium for Psykoser * Psykiatrisk lukket sengeafsnit * Psykiatrisk Skade/modtagelse * Socialrådgiver fra Psykiatrien * Overlæge fra Hæmatologisk Ambulatorium   Kommunen:   * Botilbud   Og Egen læge. |